## Odluka o dopuni Odluke o općinskim porezima Općine Vojnić

### NN 13/2007 (5.2.2007.), Odluka o dopuni Odluke o općinskim porezima Općine Vojnić

# Općina Vojnić

**564**

Na temelju članka 3. i 30. Zakona o financiranju jedinica lokalne i područne
(regionalne) samouprave i uprave (»Narodne novine« br. 117/93, 67/97, 33/00,
73/00, 127/00, 59/01 i) u članka 17. Statuta Općine Vojnić (»Glasnik« Karlovačke
županije br. 28/05, 51/05 i 07/06) Općinsko vijeće Općine Vojnić na svojoj 9.
sjednici održanoj 1. prosinca 2006.g. donijelo je

## ODLUKU

### O DOPUNI ODLUKE O OPĆINSKIM POREZIMA

Članak 1.

U članku 3. stavka 1. Odluke o općinskim porezima (»Narodne novine« br. 105/01)
iza t. 5. dodaju se:
točka 6. koja glasi: »porez na kuće za odmor«,
točka 7. koja glasi: »porez na neobrađeno obradivo poljoprivredno zemljište« i
točka 8. koja glasi: »porez na neizgrađeno građevno zemljište«.

Članak 2.

Iza članka 27. dodaje se novi odjeljak 6., 7. i 8. i članci 27a do 27r koji
glase:

*»6. Porez na kuće za odmor«*
Članak 27a.

Porez na kuću za odmor plaćaju pravne i fizičke osobe koje su vlasnici kuća za
odmor.

Članak 27b.

Kućom za odmor smatra se svaka zgrada ili dio zgrade ili stana koji se koriste
privremeno ili sezonski

Članak 27c.

U postupku dokazivanja statusa kuće za odmor u smislu odredbe članka 27a. ove
Odluke, osim osobne iskaznice, uzimat će se u obzir i sljedeća dokumentacija:
putovnica, mjesto i visina nastanka troškova električne energije, vode,
telefona, prijma poštanske pošiljke, izjava svjedoka, mjesto podnošenja porezne
prijave i svi raspoloživi dokazi.

Članak 27d.

Kućom za odmor ne smatraju se gospodarske zgrade koje služe za smještaj
poljoprivrednih strojeva, oruđa i drugog pribora.

Članak 27e.

Kućom za odmor ne smatraju se kuće za odmor koje se koriste za smještaj zbog
ratnih razaranja i priprodnih nepogoda (poplava, potresa, požara), te koje se ne
mogu koristiti zbog starosti i trošnosti.

Članak 27f.

Porez na kuće za odmor i odmarališta plaćaju obveznici tog poreza u visini od
5,00 kuna po m2 (četvornom metru) korisne površine, jednokratno godišnje.

Članak 27g.

Obveznik poreza na kuće za odmor dužan je dostaviti podatke koji se odnose na
mjesto gdje se objekti nalaze, o korisnooj površini objekta, te druge podatke
potrebne za razrez poreza na imovinu najkasnije do 31. ožujka godine za koju se
porez razrezuje ili u roku od 15 dana kada je nastala promjena.

Članak 27h.

Porez na kuće za odmor plaća se u roku od 15 dana od dana dostave rješenja o
utvrđivanju poreza.

*7. Porez na neobrađeno obradivo poljoprivredno zemljište*
Članak 27i.

Porez na neobrađeno obradivo poljoprivredno zemljište plaćaju vlasnici ili
zakupci toga zemljišta ako zemljište ne obrađuju godinu dana.
Pod neobrađenim obradivim poljoprivrednim zemljištem smatra se zemljište iz
st.1. ovoga članka koje se po svojoj veličini, klasi i kulturi može obrađivati i
privesti poljoprivrednoj proizvodnji, ali ga ne obrađuju vlasnici ili zakupci
toga zemljišta.

Članak 27j.

Osnovica poreza na neobrađeno obradivo poljoprivredno zemljište je površina
neobrađenog obradivog poljoprivrednog zemljišta izražena u hektarima.

Članak 27k.

Porez na neobrađeno obradivo poljoprivredno zemljište plaća se po jednom hektaru
neobrađenog obradivog poljoprivrednog zemljišta u iznosu:

|  |  |  |  |
| --- | --- | --- | --- |
|  | Zemljište | | |
|  | I klasa | II klasa | III klasa |
| 1. na oranice | 300,00 kn | 250,00 kn | 200,00 kn |
| 2. na povrtnjake | 500,00 kn | 450,00 kn | 350,00 kn |
| 3. na voćnjake | 800,00 kn | 750,00 kn | 700,00 kn |
| 4. na vinograde | 800,00 kn | 750,00 kn | 700,00 kn |
| 5. na livade | 200,00 kn | 150,00 kn | 100,00 kn |

Članak 27l.

Plaćanje poreza na neobrađeno obradivo poljoprivredno zemljište oslobođeni su
vlasnici poljoprivrednog zemljišta stariji od 65 godina, djeca do 18 godina
starosti, vlasnici kojima je utvrđen invaliditet najmanje 60% i osobe koje zbog
kronične bolesti nisu u mogućnosti obrađivati poljoprivredno zemljište.
Rješenje o invaliditetu, medicinsku dokumentaciju kojom se dokazuje kronično
oboljenje, obveznici poreza na neobrađeno obradivo poljoprivredno zemljište
dužni su dostaviti nadležnom poreznom tijelu do 31. ožujka godine za koju se
utvrđuje porez.

Članak 27lj.

Obveznik poreza na neobrađeno obradivo poljoprivredno zemljište dužan je
Jedinstvenom upravnom odjelu Općine Vojnić dostaviti podatke o mjestu, veličini,
klasi i kulturi zemljišta koje se ne obrađuje do 31. ožujka godine za koju se
utvrđuje porez.

Članak 27m.

Porez na neobrađeno obradivo poljoprivredno zemljište plaća se u roku od 15 dana
od dana dostave rješenja o razrezu poreza.

*8. Porez na neizgrađeno građevno zemljište*
Članak 27n.

Porez na neizgrađeno građevno zemljište plaćaju pravne i fizičke osobe koje su
vlasnici neizgrađenog građevnog zemljišta.

Članak 27o.

Neizgrađeno građevno zemljište iz čl. 27n. ove Odluke je zemljište koje se
nalazi unutar granica građevnog područja naselja na kojemu se u skladu s
prostornim planom mogu graditi građevine za stambene, poslovne i druge namjene,
na kojemu nije izgrađena nikakva građevina.

Članak 27p.

Porez na neizgrađeno građevno zemljište plaća se 1,00 kn po m2 (četvornom metru)
neizgrađenog građevnog zemljišta.

Članak 27r.

Obveznik poreza na neizgrađeno građevno zemljište dužan je Poreznoj upravi
dostaviti podatke o mjestu i veličini neizgrađenog građevnog zemljišta do 31.
ožujka godine za koju se utvrđuje porez.

Članak 27s.

Porez na neizgrađeno građevno zemljište plaća se u roku od 15 dana od dana
dostave rješenja o utvrđivanju toga poreza.

Članak 3.

Ova dopuna Odluke stupa na snagu osmog dana od dana objave u »Narodnim
novinama«, a primjenjivat će se od 1. siječnja 2007. g.

Klasa: 023-05/06-01/120
Urbroj: 2133/17-01-06-01
Vojnić, 1. prosinca 2006.

Predsjednica
**Božidara Turnšek**, v. r.

Odluka, NN 13/2007-564
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)